CELEX: C2005/193/33
Language: hu
Date: 2005-08-06 00:00:00
Title: C-249/05. sz. ügy: Az Európai Közösségek Bizottsága által a Finn Köztársaság ellen 2005. június 15-én benyújtott kereset

6.8.2005   
            
            
               HU
            
            
               Az Európai Unió Hivatalos Lapja
            
            
               C 193/21
            
         Az Európai Közösségek Bizottsága által a Finn Köztársaság ellen 2005. június 15-én benyújtott kereset
   (C-249/05. sz. ügy)
   (2005/C 193/33)
   az eljárás nyelve: finn
   Az Európai Közösségek Bizottsága (képviselik: D. Triantafyllou és I. Koskinen, kézbesítési címük: Luxembourg), 2005. június 15-én keresetet nyújtott be az Európai Közösségek Bíróságához a Finn Köztársaság ellen.
   A felperes keresetében azt kéri, hogy a Bíróság:
   
               1)
            
            
               állapítsa meg, hogy a Finn Köztársaság nem teljesítette az 1977. május 7-i 77/388/EGK hatodik HÉA tanácsi irányelv (1) 21. és 22. cikke, valamint az EK 48. és 49. cikk alapján fennálló kötelezettségeit, mivel adóképviselő megnevezésére kötelezi a Finnországban adóköteles jövedelemmel rendelkező és egy másik tagállamban letelepedett, nem rezidens adóalanyokat, és azokat a nem rezidens adóalanyokat, amelyek olyan harmadik államban letelepedettek, amellyel létezik olyan kölcsönös közigazgatási segítségnyújtásról szóló egyezmény, amelynek alkalmazási köre megfelel a mezőgazdasági lefölözésekből, vámokból és egyéb műveletekből eredő követelések behajtására vonatkozó kölcsönös jogsegélyről szóló 76/308/EGK irányelv (2) és a hozzáadottérték-adó területén történő közigazgatási együttműködésről, valamint a 218/92/EGK rendelet hatályon kívül helyezéséről szóló, 2003. október 7-i 1798/2003/EK tanácsi rendelet (3) alkalmazási körének.
            
         
               2)
            
            
               kötelezze a Finn Köztársaságot a költségek viselésére.
            
         Jogalapok és fontosabb érvek:
   A 77/388/EGK hatodik HÉA-irányelv 21. cikkének (2) bekezdése szerint a más tagállamban letelepedett, nem rezidens gazdasági szereplőket a tagállamok nem kötelezhetik adóképviselő megnevezésére. A nem rezidens gazdasági szereplők esetében az adóképviselő megnevezése kizárólag önkéntesen történik.
   A finn kormány szabályozása e téren a következő:
   a) Ha valamely gazdasági szereplő nem Finnországban letelepedett adóalany, a teljesítés jogosultja fizeti meg a hozzáadottérték-adót („fordított adókötelezettség”); b) ha a nem Finnországban letelepedett adóalany számára fennáll a lehetőség, hogy adókötelesként bejegyeztesse magát, ezekben az esetekben adóképviselő megnevezésére köteles.
   A Bizottság álláspontja szerint a finn adóképviselő-megnevezési rendszer összeegyeztethetetlen a közösségi joggal. Az adóképviselő megnevezésének kötelezővé tétele sérti a hatodik HÉA-irányelv 21. cikkének (2) bekezdését.
   A finn rendszer biztosítja a nem rezidens gazdasági szereplők számára annak lehetőségét, hogy adókötelesként jegyeztessék be magukat, azonban a Finn Köztársaság nem teheti meg, hogy e lehetőség igénybe vételét függővé tegye attól, hogy teljesült-e az adóképviselő megnevezésének kötelezővé tett feltétele, ami a hatodik HÉA-irányelvbe ütközik, és ellentétes a 2000/65/EK irányelv (4) céljával, valamint az áruk és szolgáltatások szabad mozgásának az EK-Szerződésben lefektetett alapelvével.
   
      (1)  A tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 77/388/EGK tanácsi irányelv, HL L 145., 1. o.; magyar nyelvű különkiadás 9. fejezet, 1. kötet, 23. o.
   
      (2)  HL L 73., 18. o.; magyar nyelvű különkiadás 2. fejezet, 1. kötet, 44. o.
   
      (3)  HL L 264., 1. o.; magyar nyelvű különkiadás 9. fejezet, 1. kötet, 392. o.
   
      (4)  A hozzáadottérték-adó fizetésére kötelezett személy meghatározása tekintetében a 77/388/EGK irányelv módosításáról szóló, 2000. október 17-i 2000/65/EK tanácsi irányelv (HL L 269., 44. o.; magyar nyelvű különkiadás 9. fejezet, 1. kötet, 338. o.).